กรุงไทยรับกู้รายย่อยไตรมาส1ไม่ขยับ
กรุงไทยรับสินเชื่อไตรมาสแรกไม่ขยับ ยังใจชื้นรายได้ค่าธรรมเนียมรายย่อยโต 2 หลัก หวังขยับสัดส่วนเกิน 50%
6 พ.ค. 2558

กรุงไทยรับสินเชื่อไตรมาสแรกไม่ขยับ ยังใจชื้นรายได้ค่าธรรมเนียมรายย่อยโต 2 หลัก หวังขยับสัดส่วนเกิน 50% 
นายธัญญพงศ์ ธรรมาวรานุคุปต์ รองกรรมการผู้จัดการใหญ่ ธุรกิจรายย่อยและเครือข่าย ธนาคารกรุงไทย เปิดเผยว่า ช่วงไตรมาสแรกของปีนี้สภาพเศรษฐกิจยังไม่เอื้ออำนวยมากนัก ทำให้ธนาคารยังเน้นการปล่อยสินเชื่อรายย่อยอย่างระมัดระวัง ประกอบกับความต้องการสินเชื่อไม่มาก ทำให้สินเชื่อรวมของธนาคารสิ้นเดือน มี.ค.ที่ผ่านมา ทรงตัวหรือเพิ่มขึ้นเพียง 0.05% เท่านั้น ขณะที่การปล่อยสินเชื่อรายย่อยจะโตสอดคล้องไปกับสินเชื่อรวมของธนาคาร ซึ่งตั้งเป้าเติบโต 1.5 เท่าของจีดีพี
อย่างไรก็ดี แม้เศรษฐกิจจะฟื้นตัวช้า แต่ธนาคารยังมองเห็นโอกาสโดยเฉพาะธุรกิจเอสเอ็มอีขนาดเล็ก (เอสเอสเอ็มอี) ซึ่งเป็นตลาดใหญ่มากและมีความต้องการสินเชื่ออยู่ แต่ถูกอนุมัติในสินเชื่อประเภทอื่นที่ไม่ใช่สินเชื่อธุรกิจ โดยจะใช้จุดแข็งสาขาในต่างจังหวัดที่ครอบคลุมเป็นฐานการให้บริการ พัฒนาผลิตภัณฑ์ที่ตรงกับความต้องการ ข้อเสนอดอกเบี้ยและวงเงินดี อนุมัติรวดเร็ว เงื่อนไขไม่ยุ่งยาก 
สำหรับสินเชื่อบุคคลยังวางเป้าหมายเติบโตต่อเนื่องแต่มีคุณภาพ เพราะปัญหาหนี้ครัวเรือนมีผลต่อความสามารถการชำระหนี้ โดยกลุ่มที่หนี้เพิ่มสูงคือ มนุษย์เงินเดือนและเจ้าของกิจการ ทำให้ต้องระมัดระวังและเลือกกลุ่มลูกค้ามากขึ้น ส่วนหนี้ที่ไม่ก่อให้เกิดรายได้ (เอ็นพีแอล) สูงขึ้นมาจากลูกค้าเก่าบางส่วน แต่ลูกค้าใหม่ที่เพิ่งอนุมัติ 1-2 ปี เชื่อว่าคุณภาพหนี้ยังดีเพราะคัดกรองความเสี่ยงเข้มขึ้น
สำหรับแผนธุรกิจรายย่อยปีนี้ มุ่งเน้นการสร้างรายได้ค่าธรรมเนียม และเพิ่มสัดส่วนรายได้ค่าธรรมเนียมให้มากขึ้นจากปัจจุบัน 35-50% ของรายได้รวม ซึ่งผลิตภัณฑ์การลงทุนที่เพิ่งรุกตลาดได้รับการตอบรับดี เป็นส่วนสำคัญที่ทำให้รายได้ค่าธรรมเนียมเติบโต
ทั้งนี้ สิ้นไตรมาสแรกรายได้ค่าธรรมเนียมลูกค้ารายย่อยเติบโต 18% แบ่งเป็นรายได้ธุรกรรมการเงินและค่าธรรมเนียมบัตร อัตราแลกเปลี่ยน ขายประกันผ่านธนาคาร และที่เติบโตสูงสุด คือ บริการแจ้งยอดธุรกรรมผ่านข้อความสั้นที่เพิ่มขึ้นจาก 1 แสนบัญชี เป็น 3 ล้านบัญชี ใน 1 ปี